Koffie Klets | A blog for South-African Women
A blog for South-African Women
Oor 'n koppie koffie . . .
Posted on November 14, 2017 by Lorraine
Vir eenkeer in 'n lang tyd kon ek my naggloede nie die skuld gee vir nat hare, nat rug en nat kussing nie. Ek was nog nooit so bly om wakker te word soos vanoggend nie. En my weer eens te laat besef die spreekwoord, "oppas vir wat jy wens, jy mag dit dalk net kry!" regtig, regtig waar is.
Vir die van julle wat my ken, sal weet dat ek geseënd is met 'n brose lyfie en dat ek met verloop van tyd vrede gemaak het daarmee. Nie dat ek al ooit gewens het ek kan soos Twiggy lyk nie (dit is darem ook te maer) maar soms as ek die jongmense so kyk met hul dun lyfies en min klere – veral in hierdie hitte – dis dan dat ek wens ek was so bietjie dunner.
So droom ek mos laasnag ek het 'n ander lyf. Moenie my vra hoe het dit gebeur nie. Sover ek kan onthou moes ek met 'n ander vrou geruil het. Was dit maar so maklik! Ek was erg opgewonde in my droom, ek kon weer my voete sien, ek kon rotse uitklim, ek kon saam met iemand anders 'n stoel deel en so voorts.
Winkels toe was natuurlik my eerste prioriteit. Daar aangekom gryp ek die klein nommertjies van die rakke af. Sulke pikante goedjies. Ek dink ek het party van daardie klein nommertjies gesien toe ek laas op laerskool was! Dit is spaghetti-strêppie-toppies, bloesies wat my middeltjie wys, jeans wat op die heupe lê en die gepaste ondergoedjies. Het amper aan my dieetdrankie verstik (vet word sou ek nie weer nie) toe ek sien wat betaal 'n mens vir so 'n stukkie lappie!
Wat 'n skok toe ek in die spieël kyk. Ek het nie net die lyf gekry van die ander vrou nie, maar ook haar hare! Ek kan niks daarmee uitrig nie. Maak nie saak of ek gel, "tease", draai, blaas, spuit of stryk nie.
Asof dit nie genoeg is nie, sit daar hare op plekke wat ek nie gedink het hare kan sit nie. Van die plekke sal ek maar uit ordentlikheidshalwe nie hier herhaal nie. Maar in my droom het ek besef geen haarverwyderaar sal die onooglike hare op die mees "weirdste" plekke verwyder nie. Miskien dalk die tussen my tone.
Dis toe dat ek begin paniekerig raak. Sê nou maar net die ander vrou wil nie my lyf teruggee nie. Wat gaan ek dan maak? Ek was nog so besig om rond te hol in my drome, dalk was dit hoekom ek so gesweet het, om die vrou te vind want ek het besef dat ek eintlik heel tevrede was met my lyf. Ek het tenminste geweet wat en hoe om my hare te hanteer, danksy my haarkapster en ek het nie onooglike hare op snaakse plekke gehad nie.
Genadiglik skrik ek toe wakker. Eerste beweeg my hande bewerig oor my ronde heupe, my "seksie"-maag en my tone. Met 'n glimlag vee ek oor my deurmekaar nat hare en ek sug en wil sommer sing, "my lyf is weer myne!" Nog nooit was ek so bly om myself te sien nie!
Vanoggend is ek sommer diep dankbaar vir alles aan my. Skete, pyne, velle, rolle, grys hare, lelike voete, geswelde bene in die hitte. Elke sentimeter van my lyf is MYNE!! Saam met die blydskap weet ek ook dat ek nooit, nooit weer sal wens dat ek iemand anders se lyf kan hê nie.
Sexy klere of "te not"!
Posted in Oor 'n koppie koffie . . .	| Tagged bewerig, blaas, bloesies, blydskap, dieetdrankie, gel, grys, haarkapster, haarverwyderaars, laerskool, lappie, middeltjies, naggloede, onooglike, ordentlikheidshalwe, paniekerig, pyne, rolle, sentimeter, skete, snaakse, spaghetti-toppies, spieël, spuit, sweet, tease, vereelding, verstik, waar, weirdste, wens	| Leave a reply
Die storie van die litroos
Posted on November 10, 2017 by Lorraine
Ek het onlangs 'n litroos as geskenk gekry. My eerste gedagte was, sjoe– dis nie die mooiste plant wat ek al in my lewe gesien het nie.
So plant ek dit maar langtand tussen my ander mooi vetplante. So ver agterlangs. Hoop ek hy maak dit nie en dan het ek rede om van hom ontslae te raak. (Ek se hom, want haar klink nie reg nie.) Maar ek gee water, en kyk en praat met hom en verstom my aan sy ongemaklike stam – of is dit blare? Geel, maar ook nie eintlik geel nie. Groen maar ook tog nie groen nie. 'n "Onooglike" plant.
Een stam groei hierdie kant toe, die ander blaar heel dwars van die hoofstam. So asof dit 'n gebrek het. Ek kry net nie my kop gedraai om die voorkoms van die plant nie. Dit maak net nie vir my sin nie. Die plat stam/blare nog minder.
Op 'n dag begin daar aan die eenkant van die plant 'n knoppie uitkom. Op die mees ondenkbaarste plek van die plant. Soos 'n puisie op die punt van jou neus. Ek bekyk die besigheid en skud maar net my kop. Besluit ek sal maar wag tot die blom eendag oopgaan en kyk wat kom daaruit.
Sondagoggend staan ek op. Loer oudergewoonte deur die ruit na buite. Sonder my kontaklense, natuurlilk. Vererg my onmiddelik vir die stuk rooi plastieksak in my tuin. Hoe kom dit nou daar? Pluk die skuifdeur geirriteerd oop en oppad om die plastieksak te gaan haal kry ek die grootste verrassing van my lewe.
My litroos blom. Trots, fier, ongelooflike mooi in rooi getooi. Ek kry sommer trane in my oe. Die mooiste ooitste prentjie van 'n blom. Ondanks die lelike blare/stam wat my so afgesit het. En ek kry skaam, bitterlik skaam vir myself.
Ek leer 'n goeie lewensles uit my litroos. Ons (en ek is self skuldig) is so haastig om te oordeel op dit wat ons sien en hoor. Gee ons nie die "lelike een" kans om te wys watter mooi regtig in hom/haar steek nie. Besluit ons klaar vooraf – nee wat, dit pas nie by my styl nie. Dit sal afsteek by my idees oor reg en verkeerd is. Of wat mooi en lelik is.
So pronk my litroos in my tuin. My trots. Ek neem fotos, deel dit op sosiale media. Sien ek nie eers my ander mooi(er) plante raak nie. My oog bly terugval op die mooi gesig. In sy volle glorie voel ek nogsteeds die plant se nederigheid aan. Nie ek-het-jou-mos-gese nie. Net 'n stille dankbaarheid dat hy kans gekry het om sy ware kleure te kan vertoon. En nederig dankbaar vir die plesier wat dit aan my bring.
Ek buk, my trane val op die blom. Vra ek omverskoning. Ek is jammer ek het hom uit die staanspoor geoordeel sonder om hom kans te gee om eers tot sy volle reg te kom. Ek stap weg, skaam. Skaam oor my gedrag teenoor een van God se skeppings. Skaam oor my hooghartigheid, wat besluit het een van God se skeppings is nie goedgenoeg vir my nie.
Doen ek dit met mense ook? Vind ek ook fout met God se skeppings? Hou ek my beter as my buurvrou? Of die vrou wat vir my vra vir kos? Vir die vrou wat haar probleme wegdrink? Die vrou wat elke dag dieselfde rok dra want daar is net nie geld vir nuwes nie? Wat maak my nou eintlik beter as enige een van hulle? NIKS.
Skaam en vol bittere verwyt kyk ek op en smeek, "Here, vergewe my tog, asseblief!"
Posted in Oor 'n koppie koffie . . .	| Tagged blare, blom, lelik, litroos, mooiste, onooglik, plant, skuldig, stam, trane, venster, vergewe, veroordeel, verwyt, vetplante, water	| Leave a reply
2 Halwes is nie noodwendig 'n hele nie
Posted on October 8, 2017 by Lorraine
Soms voel dit vir my asof my lewe net uit halwes bestaan. Dit is ook heeltemal my eie skuld, want ek doen alles half-half. In my kaste lê 'n klompie projekte wat ek deur die jare aangepak het, nog nie een is klaar nie.
En dit laat my nogal bekommerd. Oor ek nie goed kan afhandel nie, of nog slegter – sodra ek 'n nuwe projek aanpak en dit redelik goed kan doen, raak ek verveeld en soek ek alweer na iets nuut om my te stimuleer. Lê die ander goed net so ongebruik rond.
Ek het so bietjie gaan loer na woorde wat met half- begin en gaan vasstel of dit altyd sleg is – of is daar iets goeds daaraan?
Halfpad – dit is nogal moeilik. Jy is nog nie daar nie, maar jy het ook darem al aanbeweeg.
Dit geld vir baie dinge in ons lewe en dit kan een van twee dinge beteken. Jy sukkel om tot die eindpunt te kom waarmee jy besig is óf jy wil nie regtig wegbeweeg van jou gemaksone nie. Jy beweeg net so ver sodat dit maklik is om weer om te draai en terug te kom waar jy veilig voel.
Halfhartig – dit is iets wat ons almal baie goed ken. Die projek wat ons moet begin, die huis wat skoongemaak moet word, lewenstake wat aangepak moet word, ons houding teenoor ons naaste, vriendskappe wat aangeknoop word, ons huwelikke en ons eie idees oor sekere goed in die lewe.
Ons wil dit doen, maar dit klink dan nou skielik na werk, na opofferings, na 'n sukkel-sukkel bestaan. Die lewe is al so gekompliseerd en dan moet ons nog na hierdie goed ook omsien. Ons doen, maar ons doen dit tog so halfhartig.
Halfmas – soms voel dit vir my asof my ou lewensvlaggie meeste van die tyd halfmas hang. Kry ek nie genoeg motivering vir die dag nie. Ek skrop soos 'n hoender, 'n bietjie hier en 'n bietjie daar – kom tot niks. So gaan die dag verby en môre hang my vlaggie nog laer.
Halftyd – enige iets wat ons aanpak, het 'n halftyd nodig. Dis dan (soos sportmense en in hierdie geval rugby) die afrigter sy span wys op hulle foute en hulle motiveer om dit te gaan regstel. Anders gaan hulle verloor. Die probleem is dat met baie van ons is ons halftyd langer en meer uitgerek as die wedstryd wat ons moet speel. Maak ons so baie nuwe regstellende planne – maar dit is al waar dit bly.
Hal(f)veer – ons lewe in so 'n gejaagde tyd dat ons die helfte van ons lewe verkort met stres, status-najaag en sielkundige probleme. Ons jaag ons dood na niks. Hardloop agter die wind aan. Koop kitskos en soek kitsrykdom en as dit nie werk nie, soek ons kitsoplossings vir ons probleme. Ons het nie meer tyd nie, nie vir onsself, ons gesinne of ons medemens nie. Ons moet eerder teruggaan na die basiese dinge in ons lewe.
Gaan vind jou anker, jou rots – jou vastigheid onder jou voete. Besluit vir wie jy gaan nee sê sonder om skuldig te voel. Spandeer minder tyd voor die televisie en meer tyd saam met jou man en kinders – en as jy gelukkig is, met jou kleinkinders. Maak meer tyd vir jouself want as jy gelukkig is, is die om jou ook gelukkig.
Dalk moet ons almal eers ons halwes bymekaar kry, dit klaarmaak en die heles so stuk-stuk uitstal. Al is dit net in jou kop of in jou hart. Dan eers kan ons volledig ons eie storie skryf en dít is nie 'n halwe waarheid nie!
Posted in Oor 'n koppie koffie . . .	| Tagged afrigter, gelukkig, Half, halfhartig, halfmas, halftyd, halveer, halwes, hoender, kitsoplossisngs, kitsrykdom, klaar, kleindkinders, medemens, motivering, probleme, regstellende, rots, skrop, storiews, tyd, vastigheid, vlaggie, wind	| Leave a reply
Posted on September 24, 2017 by Lorraine
Ek het die anderdag so lekker gelag toe 'n vriendin van my vertel van haar jongste dogter (destyds 'n woelige drie-jarige) wat telkens probeer weghardloop het vir haar eie skaduwee.
Vandag toe ek weer daaraan dink, besef ek dat dit nie eintlik 'n rare verskynsel is nie. Daar is van ons wat dit ook in ons daaglikse lewe toepas. Ons probeer van ons probleme ontslae raak soos 'n akkedis wat sy stert afgooi as hy in gevaar verkeer.
En nou wonder ek maar net. Wie van ons het onlangs gekyk hoe lyk ons eie skaduwees? Nie die een wat jou op die grond volg as jy in die son loop nie, maar dié een wat saam met jou hart loop, die een wat jy saamneem kamer toe, in jou bed toelaat. Hy wat hom soos 'n ongenooide gas aan jou opdring.
Probeer jy ook van hom vlug? Ek moet erken dat ek dit ook soms doen, maar sover nog sonder enige sukses. Is daar probleme in jou lewe waaroor jy maar liewer swyg, of selfs grappenderwys daarna verwys in die hoop dat dit sal weggaan? Maar vanaand, wanneer almal slaap en die huis stil is soos 'n grafkelder en jou onwelkome besoeker verskyn weer, weet jy jy kan nie daarvan wegkom nie, al probeer jy ook hoe hard.
Daar is seker niks so aaklig en eensaam soos absolute stilte wat al die skaduwees in jou hart kom laat bontstaan nie, stiltes waar jy net jou eie hartklop in jou ore hoor hamer. Al jou vrese, jou bekommernisse, jou gewete, ja, hulle almal het 'n manier om sommer in neonligte voor my te kom staan.
Hulle praat met my, maan my aan, maak my bang, jaag my senuwees heeltemal op hol, tref my met 'n ongekende waarheid sodat ek môre met 'n swaar gemoed die nuwe dag moet in.
Nou is dit vir my duidelik hoekom party mense so met die verkeerde voet uit die bed klim vir geen skynbare rede nie. Dit het niks te doen met watter voet jy opstaan nie, maar alles met daardie middernag besoekers wat jou van 'n goeie nagrus beroof.
Ons mense maak soos volstruise, ek inkluis! Ons druk ons kop in 'n gat en dink as jy nie jou probleme in die oë hoef te staar nie, sal dit naderhand vanself weggaan. Wanneer jy jou kop eendag daar uittrek, staan die probleem nog altyd daar en wag, hande in die sye, hierdie keer net meer ongeduldig en haastiger en soms met 'n nare trek op sy gesig.
Probeer om sommer vandag nog die probleem by die horings te pak, hoe hartseer, moeilik of onsmaaklik dit ookal mag wees. Ons kan en gaan geen vrede hê as ons dit aanhoudend ignoreer nie. Ons het die vermoë om iets, hoe gering ookal, aan ons vrese en bekommernisse te doen.
Miskien los jy nie al vandag alles op nie, maar elke dag wat jy daaraan werk, word dit stadigaan kleiner of makliker. En voor jy jou kom kry, lyk die hoop probleme heelwat hanteerbaar.
Is jy nog bekommerd oor die knop in jou bors? Of die pyn agter jou blad? Maak vandag nog daardie afspraak by die dokter. Of as jy vermoed jou kind gebruik dwelms, gaan soek onmiddellik hulp by mense wat weet en vir jou raad en leiding kan gee. Kry 'n oplossing vir julle probleem. Vanself gaan dit nie regkom nie.
Dink maar net watter moeilike taak het daar vir Jesus gewag. Hy kon eenvoudig net nie daar verby nie. Wat sal van my en jou geword het as Hy die kruisdood probeer ontduik het? Hy het bloed gesweet, want Hy was ook bang. Hy het gebid by Getsemane, alleen, want Sy dissipels het aan die slaap geraak. En Hy kon die uiteinde nie vryspring nie. Hy móés net daardeur, vir my en vir jou.
Juis daarom kan ons met ons probleme na Hom toe kom, Hy verstaan – want Hy is self daardeur en anders as Hy, hoef ons nie alleen met ons probleme te worstel nie. Hy gee vir ons hulp en die nodige krag om oplossings vir ons probleme te vind.
Mooi dag vir julle.
Posted in Oor 'n koppie koffie . . .	| Tagged dissippels, dwelms, Getsemane, hanteerbaar, Jesus, leiding, nagmerries, oplossings, probleme, skaduwees, volstruise, weghardloop	| 2 Replies
James Bond, 007 – 'n leier soos min!
Posted on September 17, 2017 by Lorraine
Uit pure verveeldheid kyk ek gisteraand na 'n stokou James Bond fliek. Dr No, met Sean Connery as 007 en die mooie Ursula Andres in die vroulike hoofrol en besef weer hoe die tegnologie ontwikkel het. Laat my terugverlang na die dae toe alles nog ongekompliseerd was.
Die enigste toerusting wat dié destydse intelligensieagent gehad het, was 'n groterige masjien wat golwe van een of ander aard opspoor. Geen snaakse gadgets vir 007 nie. Geen selfone nie, geen internet nie. Wonder hoeveel helde/misdadigers sou oorleef het as hulle 'n selfoon byderhand kon hê om vir versterkings te vra. Of hoe handig en vinnig 007 persone of belangrike inligting sou kon opspoor met internet.
Die sektretaresse, Moneypenny, se lessenaar het slegs drie items bevat. Tikmasjien, telefoon en 'n notaboek. Die grootbaas, natuurlik 'n man, se lessenaar het 'n houer vir penne, telefoon, asbakkie vir sy pyp en een of twee lêers. Alles is nog met die hand geskryf en dan met tikmasjiene afgehandel. Die enigste kontak tussen baas en sekretaresse was 'n interkomstelsel, met 'n tipiese rooi- en groen liggie langs sy deur.
Geen familiariteit nie, almal was Meneer of Mevrou of Mejuffrou aangespreek. "Dankie mnr Bond" en "Die plesier is myne, Mej Moneypenny" was die norm. Geen gekruide taal, uitstekende diens en bevoegde personeel was aan die orde van die dag. Polisiemanne was nog trots. Hotelle het geen televisiestelle gehad nie en restaurante het nog nooit van die rookwet gehoor nie.
Publieke telefoonhokkies, openbare badkamers, lughawens en strate het gewerk en was skoon. Motors wat breër en langer is as duikbote is met handigheid bestuur, op die mees onmoontlikste plekke kon hulle 'n U-draai maak en bane seepglad verwissel. Parkering en parkeerplekke was skynbaar nooit 'n probleem nie.
Mense in kantore en op straat was netjies geklee. Vroue het uitskoprokke of stylvolle pakkies (geen langbroeke), vollyfonderrokke en netjiese byekorf-haarstyle gedra. Daar was hoëhakskoene, sykouse met nate, bypassende handsakke en foutlose grimering met die alombekende "beauty spot" net links op die bo-lip.
Mans het almal voor die voet hoede en jasse gedra, gerook, netjiese pakke, wit hemde en dasse en swart, blink skoene aangehad. Selfs die slegte ouens het pakke gedra. James Bond se strikdas was altyd in plek. In sy baadjie se binnesak was daar altyd 'n kam om daardie ge-oliede hare in toom te hou.
Informeel was omtrent gelykstaande aan om jou das effens losserig te dra en jou boordjie se boonste knoop los te maak. Selfs as Bond sy vyande aanval, op land, see of in die lug, was sy klere altyd netjies en skoon, daardie teruggekamde kuif sonder 'n haar uit sy plek. Geen sweet onder die arms vir 007 nie!
Bond het altyd 'n mooi Russiese vrou by 'n Cassino ontmoet, nooit 'n pokerspel verloor nie en het altyd sy Martini, "shaken, not stirred!" byderhand gehad. Sy motor is nooit langs die pad gekaap nie, hy is nooit lastig geval by 'n robot deur lastige straatverkopers nie. Of opgehou deur taxibestuurders nie.
Hy was nooit bang vir vyand of vir vreemde vroue nie en het altyd gewys wie is baas. Vyande het die slegste daarvan afgekom – dood, en die vroue het opgeëindig in sy bed, springlewendig, met hier 'n daar 'n uitsondering. Sy bedsake was aan die verbeelding oorgelaat. Sy meisie, Ursula Andres sal onthou word waar sy uit die see stap met haar goedbedeelde lyfie, geklee in 'n spierwit bikini. Soos die meeste mans, bevind 007 hom in 'n tong-uithang-hart-wat-vinnig-klop-en-hou-my-regop-situasie. Waarna hy haar, soos gewoonlik, met sy sjarme oorrompel.
Vroue het oor hom gekwyl en vriend en vyand het hom respekteer. Altyd professioneel, geen korrupsie geduld nie, altyd paraat as sy werk en land hom nodig het. 'n Man van integriteit. Daar is min van sy soort oor!
Suid-Afrika het nou so 'n leier nodig. Waar kriminele weet daar is geen genade met hom in die omtrek nie. Waar integriteit 'n groot rol speel. 'n Man met 'n plan, 'n plan wat tot sy land se voordeel strek, al offer hy homself op.
Ons kan maar vergeet van De La Rey – "James Bond, James Bond, wil jy nie asseblief die mense kom lei?" Ten minste leef James Bond nog, al het hy menigmaal van gedaante al verander!
Posted in Oor 'n koppie koffie . . .	| Leave a reply
Posted on September 10, 2017 by Lorraine
Die foto het ek in 2010 geneem by die Korannaberge waar ons saam met die kinders vir 'n naweek was en dit hou vir my soveel simboliek in. Op verskillende vlakke. Elke keer as ek na die selfpyniging van die plant kyk, kry ek opnuut 'n ander betekenis.
Eerstens laat dit my dink aan selfgroei. Al is dit meestal pynlike prosesse. Groei ons "deur/in" onsself, soos op die foto. Kry ons geestelik en emosioneel seer maar uiteindelik beur ons vorentoe en dan, eintlik daardeur ~ al is ons hoe op. Alles net deur genade.
Tweedens laat dit my dink aan hoe ons onsself verwyt vir sekere dinge wat gebeur het in ons lewe. Wat as ek of wat as ek nie . . . So druk ons elke dag die skerp kant van verwyt in ons eie sagte vleis. Tot ons lewenssap loop. Bitter soos die sap van 'n aalwyn.
Derdens, in ons swakheid is ons eintlik baie sterk. Dit mag vir jou ontmoontlik lyk en voel tydens jou stryd maar kyk net hoe klou daardie blaar vir lewe vas terwyl daar menige groot en vet blare deur dit groei. Hou dit alles bymekaar. So is ons ook. Al val ons wereld uitmekaar hou ons nog kop – doen ons wat gedoen moet word. Maak kos, was wasgoed, gaan werktoe, lig jou kop op, sit 'n glimlag op jou gesig, kam jou hare, smeer lipstiffie aan en spuit parfuum. Verder klou jy verbete aan jou stukkie menswees om net nie te laat skiet nie.
En net soos hierdie plant is die mens. Staan ons geanker in ons geloof, in liefde, omgee en die wil om te oorleef. Ten spyte van ons persoonlike stryd en swaarkry!
Hou dus goeie moed! Steek vas, byt vas en hou vas want jy is sterk! Sterker as wat jy ooit nou sal glo.
Posted in Oor 'n koppie koffie . . .	| Tagged aalwyn, Geestelike sake, lipstiffie, parfuum, sterk, swaarkry, verwyt, vrou, werk	| Leave a reply
'n Lint vir jou koek se krake
Posted on May 14, 2016 by Lorraine
'n Kennis van my bak die heerlikste koeke. Ek hoop nie sy gee om as ek dit hier deel nie. Iemand vra haar om 'n koek te bak en by die aflewering daarvan, vir een of ander bose rede, is daar 'n kraak dwarsoor die koek. Gelukkig kon sy dit red deur die koek met 'n lint bymekaar te hou en die kliënt het later laat weet die koek was heerlik. Net soos wat sy dit kan bak.
Sy deel dit toe op haar facebook blad en ek kommentaar grappenderwys daarop dat onder die bestes van ons ons ook maar ons "krake" wys. En dat ons ook partykeer ons "koek" bymekaarhou moet hou met mooi gesig-linte. Vanaand dink ek weer daaraan. Besef ek weer eens hoe waar dit eintlik is. Almal van ons het maar ons eiesoortige krakies.
Party krakies is klein en oppervlakkig. Kom ons nog weg met dun linte. Maklik om hierdie krakies weg te steek. Gebruik ons eintlik die linte eerder as versiering. Klein bekommernissies wat aan jou vreet. Die spaargeld raak minder. Kos word duurder. Jou huwelik begin klein krakies toon. Kleinboet sukkel met huiswerk. Die hond is siek. Nog niks so ernstig nie, maar tog.
Sommiges het groter krake en is meer sigbaar. Het hulle meer en breër linte nodig. Dan is daar dié wat linte én knippies moet dra. Glimlag jy op jou mooiste as jy die wêreld in die oë moet kyk. Lag saam, speel saam, maar kort-kort voel jy of die knippies nog hou. Kort-kort wil die bekommernis oorhand kry. Daar is sprake dat jou man sy werk kan verloor. Jou kind raak stiller en meer teruggetrokke. En wil nie praat nie. 'n Klein knoppie in jou bors. En as dit voel die vrees oorweldig jou, dan herstel jy die knippies. Maak die lint bietjie stywer vas. Alles is weer onder beheer, al is dit van korte duur. En jy sit jou miljoendollar glimlag op.
Party van ons krake is so groot dat die linte en knippies naderhand skietgee. Jou kop lyk later soos 'n kleurvolle karnaval. Dis net linte waar jy kyk. Knippies by die dosyne.
Verskillende groottes en kleure. Gee jy vir die wêreld voor alles is reg. Jou oë lag nie meer so lekker saam nie, jou miljoendoller glimlag se waarde het geval . . . maar jy hou aan glimlag. Vir jou eie behoud. Vir jou gesin se onthalwe. Binnekant val jou koek uitmekaar. Manlief het sy werk verloor. Jou kind word geboelie by die skool. Die knop in jou bors is kanker. Wat sleg is, die wêreld gaan aan. Het hy maar min simpatie met jou koek se krake. Moreoggend staan jy op, kies 'n klomp linte en knippies en bind jou koek se kraak so styf vas dat die wêreld en sy mense daarbuite dit vir solank as moontlik nie moet sien nie.
So is daar ook krake van die karakter. Afguns, hoogmoed, beterweterigheid, selfvoldaanheid, harteloosheid, selfsugtigheid, skynheiligheid, suinigheid. Te veel om op te noem. Dink ons die mooi lint om die kop of in die hare sal jou krake wegsteek. Maar wanneer jy dit die minste verwag, of selfs vir 'n wyle vergeet van die kraak kan die mooiste en grootste lint nie hierdie lelike kraak wegsteek nie.
Troos is, almal van ons loop met 'n kraak. Of dit nou 'n kleintjie of 'n grote is. Of dit ongevraagd of 'n lelike karaktereienskap is. En . . . . of ons dit wil weet of nie, ons almal het 'n verskeidenheid van linte en knippies in ons kas.
Vraag is . . . watter een van jou honderd linte dra jy vandag?
Posted in Oor 'n koppie koffie . . .	| Tagged boelie, gesig, kanker, karnaval, knippies, koek vriendin, krake, lint, probleme, voorgee, vrese, wegsteek, werk	| Leave a reply